Notat til Teknisk udvalg i forbindelse med behandling af den kollektive trafikplan
          d.18.6.2010
Kære Teknisk udvalg

Vi har set de nye planer på http://www.midttrafik.dk, og vil som Borgerforening for Studstrup gøre indsigelser mod den nye køreplan. Vi har lavet et officielt høringssvar da trafikplanen var i høring, men kan se at vores indsigelser ikke er taget med i Århus Kommunes endelige trafikplan. Vi vil derfor med denne henvendelse gøre opmærksom på hvad en forringelse af den kollektive trafik får for et lille lokalt område i randen af Århus Kommune.

Trafikplanen har blandt andet til formål at rette snørklede ruteforløb, der kan give lange rejsetider og få afgange, ud. Hurtigere og mere direkte – er et af målene.

Dette mål kan vi tilslutte os i Studstrup Borgerforening. Linje 56 har et snørklet forløb, og da vi befinder os i kommunens udkant, medfører det en rejsetid på ca. 55 minutter fra Studstrup til Århus Centrum. En kortere rejsetid ville skabe en sammenhængskraft med byen, som vi har savnet i mange år.

Det vil samtidig harmonere med regeringens bestræbelser på at få flere til at benytte den kollektive trafik.

Desværre er det det stik modsatte, som sker. Og selv om vi kan se af høringssvarene, at rigtig mange har bedt om 1) et mere retlinet ruteforløb til Århus, 2) hyppigere busser og 3) en forbindelse mellem Studstrup og Skødstrup, så er der ikke blevet lyttet til svarene. 

En af begrundelserne for ikke at give den kommende linje 17 en mere direkte linjeføring er, at det ville betyde dårligere busbetjening af Risskov. Det virker umiddelbart urimeligt at et bysamfund med den i forvejen længste køretid til Århus centrum skal belastes yderligere, fordi Risskov skal sikres busser.

Vi har også et ønske om at få endestationen flyttet til Skødstrup, men med bibeholdelse at det nuværende forløb og blot med en forlængelse til Skødstrup via Ny Studstrupvej. På den måde vil beboerne i Studstrup få en transportmulighed til lægehus, fysioterapi, lokalcenter, bibliotek, indkøb, tog og de hurtige buslinjer ind til Århus centrum. Dette vil betyde en stor service fremgang og være med til at skabe et attraktivt samfund for både unge og ældre beboere, på trods af at vi er placeret i udkanten af Århus.

Vi håber med dette brev, at vores ønsker og indsigelser bliver overvejet endnu en gang inden det endelige punktum sættes for den kollektive trafikplan for Århus Kommune.

På vegne af Studstrup Borgerforening

Med venlig hilsen

